Virallinen lehti nro C 341 , 29/11/1999 s. 0097



KIRJALLINEN KYSYMYS E-0349/99 esittäjä(t): María Sornosa Martínez (PSE) komissiolle (23. helmikuuta 1999) Aihe: Pego-Olivan suoalue Marraskuussa 1998 Euroopan komissio vastasi Pego-Olivan suoalueella (Valencia) tapahtuvasta ympäristön tilan huononemisesta esitettyyn kirjalliseen kysymykseen (E-3006/98)(1) katsovansa, ettei tässä tapauksessa rikota yhteisön lainsäädäntöä. Komissio totesi, että Espanjan viranomaiset ovat toteuttaneet hallinnollisia ja juridisia toimenpiteitä pysäyttääkseen tämän Espanjan tärkeimpiin kosteikkoihin lukeutuvan alueen tilan huononemisen. Viime vuonna eli samanaikaisesti niiden toimenpiteiden kanssa, jotka Espanjan viranomaiset sanovat toteuttaneensa, suoalueen ympäristön tila kuitenkin huononi tuntuvasti ilman, että kyseiset toimivaltaiset viranomaiset toteuttivat toimia huononemisen pysäyttämiseksi. Toteuttamassaan tutkimuksessa Alicanten yliopiston asiantuntijat arvioivat suoalueen ympäristölle aiheutetun vahinkoa tässä vaiheessa jo 1500 miljoonan pesetan arvosta. Myös luonnonsuojelualueen hallintoviranomaiset ovat laatineet raportin, jossa todetaan, että puolet suoalueella pesivistä lintulajeista on joko kadonnut kokonaan tai niiden populaatio on vähentynyt puoleen. Luonnonsuojelualueen lintuihin kohdistuvan uhan lisäksi ympäristöhaittaa on aiheutunut viime vuonna myös monista muista syistä, kuten vedenpoistopumppujen aiheuttamat kalakuolemat, maatalouden torjunta-aineiden päästäminen luontoon, karjakuolemat saastuneen veden juomisen seurauksena, jätteiden kerääntyminen maatalousväestön improvisoitujen asutusalueiden läheisyyteen, pohjaveden pinnan laskeminen, kosteikkojen aavikoituminen ja maiseman pilaantuminen, johon ovat syynä viljelmät, esimerkiksi auringonkukan viljelmät, joilla ei ole mitään tekemistä alueen luonteenomaisten erikoispiirteiden kanssa. Pego-Olivan suoalue on merkitty Valencian autonomisen maakunnan ympäristöviraston (Consellería de Medi Ambient de la Generalitat Valenciana) laatimaan suojeltavien kosteikkojen luetteloon, ja se on julistettu erityiseksi lintujen suojelualueeksi (direktiivi 79/409/ETY)(2). Lisäksi se saa edelleen määrärahoja Life-ohjelmasta. - Eikö komissio katso kussakin edellä mainitussa selvityksessä todettujen ympäristövahinkojen ja muiden esiin tuotujen seikkojen osoittavan, että Espanjan viranomaiset eivät toteuta tehokkaita toimia alueen tilan huononemisen pysäyttämiseksi? - Mitä toimia komissio aikoo toteuttaa Pego-Olivan suoalueen suojelemiseksi? Komission jäsenen Ritt Bjerregaardinkomission puolesta antama vastaus (6. huhtikuuta 1999) Kuten komission vastauksessa arvoisan parlamentinjäsenen kirjalliseen kysymykseen E-3006/98 todetaan, luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY 6 artiklan 2 kohdan mukaisesti: "Jäsenvaltioiden on toteutettava erityisten suojelutoimien alueilla tarpeellisia toimenpiteitä luontotyyppien ja lajien elinympäristöjen heikentymisen sekä niitä lajeja koskevien häiriöiden estämiseksi, joita varten alueet on osoitettu, siinä määrin kuin nämä häiriöt saattaisivat vaikuttaa merkittävästi tämän direktiivin tavoitteisiin". Vastauksessaan komission pyyntöön saada tietoja alueen tilan huononemisen estämiseksi toteutetuista toimenpiteistä Espanjan viranomaiset selittivät ryhtyneensä tätä varten sekä hallinnollisiin että oikeudellisiin toimenpiteisiin, mukaan luettuna oikeusmenettely toimivaltaisessa oikeusistuimessa. Toimenpiteisiin, joilla komissio on pyrkinyt auttamaan viranomaisia selvittämään tässä asiassa esiin tulleita ongelmia, kuuluu erään Life-hankkeen yhteisrahoitus. Hankkeen tavoitteena ovat Valencian hallituksen maaostot alueella sen täysimääräisen suojelun varmistamiseksi. (1) EYVL C 142, 21.5.1999, s. 68. (2) EYVL L 103, 25.4.1979. s. 1.